***Előterjesztés***

***Zalacsány Önkormányzat Képviselő-testületének 2020.02.06.-i ülésére***

Tárgy: 2020. évi költségvetésről szóló rendelet indokolása és hatásvizsgálata

Tisztelt Képviselő-testület!

*Indokolás a 2020. évi költségvetési rendelethez:*

A helyi önkormányzat gazdálkodásának alapja az éves költségvetés, melyben a Képviselő-

testület az adott költségvetési évre vonatkozóan meghatározza a gazdálkodással kapcsolatos

teendőket, a szükséges előirányzat kereteket.

A helyi önkormányzat a költségvetését költségvetési rendeletben állapítja meg.

A költségvetési rendelet megalkotására vonatkozó legfontosabb előírásokat a következő jogszabályok tartalmazzák:

- Magyarország 2020. évi központi költségvetéséről szóló 2019. évi LXXI.

törvény

- Magyarország önkormányzatairól szóló 2011. évi CLXXXIX. törvény

- A nemzeti vagyonról szóló 2011. évi CXCVI. törvény

- Magyarország gazdasági stabilitásáról szóló 2011. évi CXCIV törvény

- Az államháztartásról szóló 2011. évi CXCV. törvény

- Az államháztartásról szóló törvény végrehajtásáról szóló 368/2011 (XII.31.) Korm.

rendelet

Az Ávr. 27. §. (2) bekezdése szerint a polgármester a Képviselő-testület elé terjeszti a rendelettervezetet.

Az Áht. 24. §. (2) bekezdés értelmében a jegyző által elkészített költségvetési

rendelettervezetet a polgármester 2020. 02.15.-ig nyújtja be a Képviselő-testületnek.

Fenti jogszabálynak és a 2020. január 23.-i ülésen elhangzottaknak megfelelően készítettük el Zalacsány Önkormányzatának 2020. évi költségvetési rendelet tervezetét.

A tervezési szakaszban számba vettük az önkormányzati törvényben meghatározott kötelező

feladatok, valamint a Képviselő-testület által önként vállalt feladatok teljesítéséhez szükséges

kiadások és az azokat biztosító bevételek előirányzatait azzal, hogy az Önkormányzat kötelező feladatainak ellátása nem veszélyeztetheti az önként vállalt feladatokat. A költségvetési rendeletben működési hiány nem tervezhető.

Az Áht 102. § (3) bekezdése előírja, hogy a költségvetés előterjesztésekor a bevételeket és

kiadásokat megfelelő csoportosításban, a vonatkozó év terv adatainak, az előző év várható, és

az azt megelőző év tény adatainak bemutatásával szerepeltetni kell.

*Az önkormányzat 2020. évi költségvetési bevételeinek bemutatása*

Az Áht. 23.§. (2) és az Ávr. 24. §. (1)-(2) bekezdése rögzíti a helyi önkormányzat költségvetési rendeletének tartalmára vonatkozó előírásokat, mely szerint elkülönítetten kell kezelni a helyi önkormányzat, valamint a helyi önkormányzat által irányított költségvetési szervek - ide értve az önkormányzati hivatalt is -, bevételeit és kiadásait is.

A rendelkezések szerint kiemelt előirányzatonként kell bemutatni a bevételi előirányzatokat.

Ennek megfelelően kezeljük a helyi önkormányzati bevételeket.

A helyi önkormányzat bevételei között az Ávr. 24. §. szerint kell tervezni különösen a helyi

adó bevételeket, normatív hozzájárulásokat, támogatásokat, a központi költségvetésből származó egyéb költségvetési támogatásokat, elkülönítetten az európai uniós forrásból finanszírozott támogatással megvalósuló programok, projektek bevételeit.

*2020. évi bevételek főösszege 240.672 eFt, melyből:*

*Intézményi működési bevételek*: Összességében várhatóan 9680 eFt-os bevételi

előirányzattal tervezünk. Ezen belül: bérleti díjak 400 eFt, posta 9200 eFt.

*Önkormányzatok sajátos közhatalmi bevételeiből* várhatóan 39550 eFt bevétel származik az idei évben. Ezen belül:

A helyi adók tekintetében az építményadó tervezett összege 3500 eFT,telekadó 7000 eFt, idegenforgalmi adó 3500 eFt, iparűzési adó: 17000 eFt, kommunális adó 3500 eFt.

*Átengedett központi adók:* A gépjármű adóból származó bevétel továbbiakban is 40 %-ban illeti meg a helyi önkormányzatokat, 5000 eFt-os előirányzat tervezése indokolt, melyből 3000 eFt-ot az állam részére be kell fizetni , 2000 eFt marad az önkormányzatnál.

*Felhalmozási és tőke jellegű bevételek:* nincs ilyen bevétel tervezve.

*Támogatások, támogatásértékű bevételek*, kiegészítések jelenleg tervezhető összege 106153 eFt, ebből :

A normatív állami támogatás és az Önkormányzati egyéb költségvetési támogatás

összege 82525. Részletezését az 1. melléklet tartalmazza., intézmények működéséhez átvett pénz társult önkormányzatoktól és közmunkához 20.878 eFt, védőnő finanszírozása 2750 eFt.

*Hitelfelvétel:* A helyi önkormányzatok hitel felvételének lehetőségei jelentősen

megváltoztak. Magyarország gazdasági stabilitásáról szóló 2011. évi CXCIV. törvény, 10. §.

(1) bekezdése szerint: Az önkormányzat adósságot keletkeztető ügyletet – a (2) bekezdésben

meghatározott kivétellel – érvényesen csak a Kormány előzetes hozzájárulásával köthet.

(2) A Kormány hozzájárulása nélkül lehetséges:

a) a magyar költségvetést érintő, az Európai Uniós vagy más nemzetközi szervezettől megnyert pályázat önrészének és a támogatás előfinanszírozásának biztosítására szolgáló adósságot keletkeztető kötelezettségvállalásra,

b) az adósságrendezési eljárás során a hitelezői egyezség megkötéséhez igénybe vett reorganizációs hitelre,

c) a likvid hitelre vonatkozó, valamint

d) a Fővárosi Önkormányzat és megyei jogú város esetében a 100 millió forintot, országos

nemzetiségi önkormányzat esetében a 20 millió forintot, egyéb önkormányzat esetében pedig

a 10 millió forintot meg nem haladó fejlesztési célú adósságot keletkeztető ügylet megkötése.

A d) pont alkalmazása tekintetében az ugyanazon fejlesztési cél megvalósítását szolgáló fejlesztéshez kapcsolódó ügyletek értékét egybe kell számítani.

(3) Az önkormányzat 3. §. (1) bekezdése szerinti adósságot keletkeztető ügyletből származó

tárgyévi összes fizetési kötelezettsége az adósságot keletkeztető ügylet futamidejének végéig

egyik évben sem haladja meg az önkormányzat adott évi saját bevételeinek 50 %-át.

Hitelfelvételre 2019. évben nem került sor.

*Pénzforgalom nélküli bevétel – előző évi maradvány igénybevétele*: Az Áht. 23. §.

(2) bekezdés d) pontja lehetőséget ad arra, hogy a költségvetési rendelettervezetben a hiány

belső finanszírozására az előző évek maradványának igénybevételét felhalmozási célra

tervezzük, jelenleg működési kiadásra fordítjuk. A maradvány összege 84787 eFt.

*Az önkormányzat 2020. évi költségvetési kiadásainak bemutatása*

Az önállóan működő és gazdálkodó és az önállóan működő költségvetési intézmények kiadásainak bemutatása azonos a bevételeknél jelzettekkel . Az intézmények vezetőivel a 2020. évi költségvetéssel kapcsolatos tárgyalás és a költségvetések elfogadása megtörtént.

*A 2020. ÉVI KIADÁSOK ALAKULÁSA*

A kiadások szerkezete nem változott . A személyi juttatások és a munkaadókat terhelő járulékok aránya nőtt, a minimálbér és a garantált bérminimum növekedésével arányosan. A munkaadói járulék mértéke 17,5 %-ra csökkent 2019.07.01.-től.

*Személyi juttatások*

Személyi juttatások jogcímnél az önkormányzat által foglalkoztatottak személyi juttatásként javasolt előirányzat 79874 e Ft. Az előirányzott összeg a jogszabály által garantált közalkalmazotti és a munkatörvénykönyv hatálya alá tartozó létszámra a tervezett személyi juttatást tartalmazza, valamint itt jelenik majd meg a közmunka-programban foglalkoztatottak bére is . Bedolgozásra került a cafetéria összege az önkormányzat közalkalmazottai vonatkozásában .

*Munkaadókat terhelő járulékok*

A munkaadói járulék mértéke 17,5 %, összege 14095 e Ft.

*Dologi kiadások*

A dologi kiadások tekintetében az előirányzat tervezése takarékos gazdálkodást feltételez, tervezett összege 42798 eFt. Csak a legszükségesebb működési kiadások kerültek számbavételre. A többi kiadásunk az inflációs várakozásoknak megfelelően tavalyi szinten számolva.

*Működési célú pénzeszköz átadás és Támogatás értékű működési kiadás 7283 eFt:*

TÖOSZ tagdíj , Faluszövetség tagdíj ,gépjárműadó , Zalakar Kistérségi Társulás, belső ellenőr, gyermekjólét, Nemesbük Önkormányzat felé konyhaműködtetés miatt átadott pénz,

Zala Termálvölgye Egyesület, sportegyesület , Zala Falvakért Egyesület, Polgárőrség , gyepmester, fogorvos és orvosi ügyelet .

*Önkormányzat által folyósított ellátások*

A helyi önkormányzat által folyósított ellátások összege 6837 e Ft, amely az Önkormányzat állami támogatását tartalmazza a bevételeknél ismertetett arányban, év közben módosításra kerül a ténylegesen kifizetett ellátások alapján.

*Felhalmozási kiadás: ( felhalmozási célú pénzeszköz átadás )*

Felhalmozási kiadásunk 27750 e Ft, mely közpark kialakítását és rendezvénypajta kialakítását tartalmazza, felújítási kiadás 34880 eFt, melyből útfelújítás 34880 eFt.

*Hiteltörlesztés*

Az önkormányzatnak hitelállománya nincs.

*Tartalék:*

Általános működési tartalékot ( pályázati önrész ) 23854 eFT összegben képeztünk.

*Önkormányzatunknál foglalkoztatott dolgozói létszám alakulása*

A 2020. évi költségvetésben a jelenlegi feladatok ellátásához 2020. évre az engedélyezett létszámot 23 főben javasoljuk meghatározni, 6 fő közalkalmazott, köztisztviselő 10 fő, polgármester 1 fő, munka törvénykönyve alá tartozó 6 fő. A közmunka-program keretein belüli közfoglalkoztatottak száma várhatóan 10 fő.

*Közvetett támogatások*

Az államháztartásról szóló törvény végrehajtásáról szóló 368/2011.(XII. 31.) kormányrendelet 28. §-a rendelkezik arról, hogy a Képviselő-testület részére be kell mutatni a közvetett támogatásokat.

180 eFt kedvezményt ad az önkormányzat a Bursa Hungarica ösztöndíjtámogatásra .

Zalacsány Önkormányzat 2020. évi költségvetéséről szóló rendelet előzetes hatásvizsgálata:

* társadalmi kihatásai: nincs
* gazdasági kihatásai: nincs
* költségvetési kihatásai: állami bevétel biztosítása az Önkormányzat számára
* környezeti következményei: nincsenek
* egészségügyi következményei: nincsenek
* adminisztratív terheket befolyásoló hatásai: nincs
* megalkotásának szükségessége: az Áht. alapján törvényi kötelem
* megalkotása elmaradásának várható következményei: törvényességi észrevétel

Megalkalmazásához szükséges személyi, szervezeti, tárgyi és pénzügyi feltételek: a hivatalban dolgozók foglalkoztatása révén a személyi feltételek jelenleg biztosítottak, szervezeti változást, tárgyi feltételeket nem igényel. Jogszabályi változás miatt az egyes tiltott, kirívóan közösségellenes magatartásokról szóló rendeletet hatályon kívül kell helyezni.

Kérem a T. Képviselő-testületet, hogy fogadja el a rendelet tervezetet.

Zalacsány , 2020. február 3.

Nagy Lászlóné

polgármester